ཉིན་དགའི་སྔོན་ལ།དྲྭ་ངོས་དག་ཏུ་བོད་ཟླ༡༠ཚེས༡༥ནི་བོད་ཀྱི་བུད་མེད་རྣམས་ཀྱི་དུས་ཆེན་ཡིན་ཚུལ་དང་ཁོ་པ་དག་ལ་རྟེན་འབྲེལ་ཞུ་བའི་ཡིག་རིགས་ཀྱིས་གང་འདུགལོས་ཡིན་ཏེ།བོད་ཀྱི་གནའ་དེང་ལོ་རྒྱུས་ཀྱི་ཕྲེང་བ་རིང་མོ་ན།བོད་ཀྱི་བུད་མེད་དག་ནི་ཁྱིམ་ཚང་དང་རྒྱལ་ཁབ།ཆོས་ལུགས་དང་རིག་གནས་གང་གི་ཆ་ལ་ཡང་བྱས་རྗེས་ཆེ་བ་ལས།ཞབས་འདྲེན་བྱས་པ་ཤིན་ཏུ་ཉུང་།བུད་མེད་རྣམས་ཀྱི་དཀའ་དྲིན་དང་གནད་ཆེན་རྟོགས་པའི་སྐྱེས་བུ་མང་བོས།རྟག་ཏུ་ངའི་ཨ་མ་ནི་ངའི་ཨ་མ་ཡིན་ལ་བླ་མ་ཡང་ཡིན་གསུངས་པ་དང་།སྒྲོལ་མའི་ལུང་གནང་སྐབས་ཀྱང་ཆུང་དུས་ཨ་མས་བསླབས་པའི་སྒྲ་གཞིན་གནང་བ་དང་།བུ་མོའི་སློབ་གསོ་ནི་ཨ་མའི་སློབ་གསོ་ཡིན་ལ།ཨ་མའི་སློབ་གསོ་ནི་མིའི་རིགས་ཀྱི་ཆེས་ཐོག་མའི་སློབ་གསོ་ཡིན་ཅེས་གསུངས་ཤིང་དེའི་དགོངས་དོན་བསྒྲུབ་པའི་སློབ་གྲྭ་བཙུགས་པ།བོད་ཀྱི་བུད་མེད་ནི་བོད་ཀྱི་ས་གཞི་ཡིན།ས་གཞི་འདི་ལས་བོད་མི་རིགས་ཀྱི་འཇིག་རྟེན་གྲུབ།མི་རིགས་འདིའི་མདུན་ལམ་ཡང་མི་རིགས་འདིའི་བུད་མེད་དག་ལ་ཐུག་ཡོད་ལ།མི་རིགས་འདིའི་རྒྱུ་སྤུས་ཀྱང་མི་རིགས་འདིའི་བུད་མེད་དག་ལ་འབྲེལ་ཡོད།དེ་བས་མི་རིགས་འདིའི་བུད་མེད་དག་ཤེས་རིག་ལྡན་ཞིང་།སྙིང་སྟོབས་རྒྱས་པ།གཞན་ཕན་ལ་བརྩོན་པ་སྟེ་དཔའ་མཛངས་འཕྲུལ་གསུམ་གྱི་བུད་མེད་དུ་གསོ་ཞིང་སྐྱོང་བ་ནི་ང་ཚོ་མི་རིགས་འདིར་སེམས་ཁུར་བྱེད་པ་ཐམས་ཅད་ཀྱི་འོས་འགན་ཡིན།བོད་ཀྱི་བུད་མེད་ཚོས་སྤྲེལ་ཚ་གདོང་དམར་གྱི་བུ་རབས་ཚ་རྒྱུད་ཀྱི་དོན་དུ་དཀའ་སྡུག་རི་བོ་ཕྲག་ཏུ་འཁུར་ཞིང་།རྩོལ་བའི་ཆུ་རྒྱུན་རིང་མོ་ཆད་པ་མེད་པར་མདུན་དུ་སྐྱོད་བཞིན་ཡོད།ངོ་མ་བོད་ཀྱི་བུད་མེད་དག་ལ་སེམས་གཏམ་ཞིག་བཤད་ན་ཁྱོད་ཚོས་དཀའ་སྡུག་མྱངས་པ་མང་དྲགས་སོང་།དེ་བས་བུད་མེད་དག་ལ་འཚམ་འདྲིའི་སླད་དང་།བུད་མེད་དག་ལ་དགའ་སྟོན་གྱི་ཆེད་དུ་ང་ཚོས་བོད་ཟླ་བཅུ་བའི་ཚེས་བཅོ་ལྔ་དེ་བོད་ཀྱི་བུད་མེད་ཀྱི་དུས་ཆེན་ལ་གཏན་ལ་ཕབ་པ་ཡིན།ཅེས་གནས་ལུགས་བརྩེ་བའི་རླབས་ཀྱིས་སྐྱོམ་བཞིན་གསུངས་འདུགའོན་ཏེ།རེ་ཐག་གཏིང་ནས་གཅོད་པ་ཞིག་ལ།ཡང་ཉིན་དགའི་སྔོན་ལ་བརྡ་ཁྱབ་ཅིག་རླུང་ནག་འཚུབ་མས་དེད་པའི་གད་སྙིགས་བཞིན་མི་སྒེར་སོ་སོའི་དྲ་བར་ལ་འཚང་གིན་འདུགབརྡ་ཁྱབ་དེས་བསྒྲུབ་དོན་ཡང་བོད་ཟླ༡༠ཚེས༡༥ལ་གཏན་འཁེལ་བྱས་འདུགས་ཧོལ་ཁའི་སྐྱེས་པ་ཚོས་ནི་དོན་དེ་ཁྱབ་བསྒྲགས་ལོས་བྱེད་དེ།ཡིད་ལྷག་པར་ཆད་པ་ཞིག་ལ་ཡིག་ནོར་དོན་ནོར་ཀྱིས་མགོ་རྔ་བར་གསུམ་གང་བའི་བརྡ་ཁྱབ་དེ་ས་ཧོལ་ཁའི་བུད་མེད་འགས་ཀྱང་སྤེལ་བཞིན་འདུགངོ་མ་ཁོ་ཚོས་རང་གི་དུས་ཆེན་བརྗེད་སོང་བ་ཡིན་ནམ།རང་གི་དུས་ཆེན་དམིགས་བསལ་བ་འདིར།སྐྱེས་པ་དག་རྡོ་ལོག་ཕན་ཚུན་འཕྲད་པའི་ཐག་སྒྲ་དང་དུ་ཞགས་འཁྲིགས་པའི་ཁང་ཆེན་དེ་ལ་སོང་ཤུལ་དུ།རང་ཉིད་ཁེར་རྐྱང་དུ་འདུག་བསམ་པ་ཡིན་ནམ།རྩ་བ་ནས་ཧ་གོ་མ་སོང་།དུས་ཚོད་ནི་ལྕགས་བྱ་ལས་ཀྱང་མགྱོགས་པས་བོད་ཟླ༡༠ཚེས༡༥ཉིན་ནི་སྐད་ཅིག་ལ་སླེབས་སོང་།ཉིན་དེར་ཧོལ་ཁ་ཞེས་པའི་གྲོང་རྡལ་ཆུང་ཆུང་དེ་རུ་བོད་ཀྱི་བུད་མེད་ཚོའི་དུས་ཆེན་དང་ཁོ་པ་ཚོར་རྟེན་འབྲེལ་ཞུ་བའི་རྟགས་དང་ཡོ་ལང་ཁབ་རྩེ་ཙམ་ཡང་མེད་པར།ཐ་ན་དུས་ཆེན་འདི་ལྟ་བུ་ཞིག་ཡོད་པའང་མ་ཤེས་པའམ་གཏིང་བརྗེད་དུ་གྱུར་འདུགམི་རྣམས་ཀྱི་ཁ་ན་ཤུགས་ཀྱིས་གྲག་པའི་སྒྲ་སྐད་ནི་དེ་རིང་འདི་རུ་སྟེགས་གྲུགའགྲན་བསྡར་ཆེན་མོ་ཞིག་སྤེལ་གྱིན་པ་དེ་རེད།ཞིབ་ཏུ་བསམ་ན་ང་ནི་དེ་ལ་ཧང་སངས་པ་དང་ཧ་ལས་པ་དགོས་པ་ཅི་ཡང་མེད་དེ།ས་འདིར་དེ་ནི་རྒྱུན་མཐོང་ཞིག་དང་གཙོ་རྒྱུགས་ཤིག་ཡིན།དེ་ཡང་ཉིན་དགའི་སྔོན་ལ་ས་ཧོལ་ཁའི་སྐྱེས་པ་དང་བུད་མེད་འགས་ཤུགས་ཀྱིས་སྒྲོག་གིན་པ་དེ་རེད།དེ་རིང་སྟེགས་གྲུག་མཁས་པདག་ས་ཆ་སོ་སོ་ནས་༼ཆབ་ཆ་དང་།མང་རྫོང་།བྲག་དཀར་རྫོང་།འབའ་རྫོང་སོགས།༽དཀའ་ངལ་ལ་མ་ལྟོས་པར་འདི་ལ་འཛོམས།འཛོམས་ནས་ཀྱང་ཆང་དང་དུ་བ།ཚད་མེད་པའི་ཁ་ཕོ་སོགས་སྐྱེས་ཕོ་རབ་ཅིག་གིས་ངོམ་རི་བའི་དངོས་པོ་དག་ཕན་ཚུན་འཁྲུགས་པ་བཞིན་ཁང་བའི་ནང་ཡོངས་སུ་གང་།འགྲན་ཞུགས་པ་དང་ལྟད་མོ་བས་གང་ནས་སྒོར་ཡང་འབུད་དཀའ་འོ་ཟེར།ལན་རེར།རྡོ་ལོག་འཕྲད་པའི་ཐག་སྒྲ་དག་འུར་སྒྲས་མནན་ནས་འཚུབ་ཆ་ཤིག་སེ་འགྲོ།སྐབས་རེར།ཡོད་ཚོད་འཇམ་ཅག་གེར་ཅི་ཞིག་ལ་སེམས་ཆུང་བྱེད།དུ་ཞགས་རྣམས་གར་གོར་དང་ནར་ནོར་ཀྱིས་ཁྱིམ་ལ་འཁོར།ཆང་དྲི་ནི་ཤུགས་ཀྱིས་བཙངས།ལྟད་མོ་མཐོང་འདོད་ཀྱིས་བཙན་དང་ཤུགས་ལ་བརྟེན།སྔ་དྲོ་ནས་ཉིན་གུང་།ཕྱི་དྲོ་ནས་ས་སྲོད།ནམ་སྟོད་ནམ་སྨད།སྐྱ་རེངས་བཀྱགས་ནས་ཉི་མ་བསུས།ཁོ་ཚོ་ད་དུང་རྡོ་ལོག་གི་ཐག་སྒྲའི་ཁྲོད་ན་འཁོར།སྐབས་དང་སྐབས་སུ།རེ་དོགས་ཀྱི་སེམས་པ་ཤུགས་དྲགས་པས།ཨ་མྱེས་ཡུལ་ལྷ་དང་ཨ་མྱེས་བཱ་ཡན་སོགས་རང་གིས་གང་མཆོད་པའི་གཞི་བདག་དག་འབོད་ལ།ཐ་ན།རྗེ་བཙུན་སྒྲོལ་མ་དང་དཔལ་ལྡན་ལྷ་མོ།དཀོན་མཆོག་གསུམ་ལ་ཡང་གསོལ་བ་འདེབས།དེ་དག་དུ་ཆང་གི་དྲི་མ་མེར་ཀྱིས་འཁྱིལ་བའི་ཁྲོད་ལ་བྱོན་ནས།རྡོ་ལོག་དག་གང་འདོད་དུ་ཁ་ལོ་བསྒྱུར་བའི་རྫུ་འཕྲུལ་སྟོན་སྲིད་དམ།འདི་ནི་ན་གཞོན་གྱི་སྤོབས་པ་སྟེ།འདི་ནི་ལང་ཚོའི་ཟིལ་ཤུགས་ཡིན་ནམ།ཁ་སང་བོད་ཀྱི་བུད་མེད་ཀྱི་དུས་ཆེན་ཡིན་པ་ཁོ་ཚོ་སུས་ཀྱང་རྟོགས་མི་སྲིད།རླབས་ཆེ་བའི་བོད་ཀྱི་བུད་མེད་ཚོ་སྟེ།